ནས། དེ་འཆར་བའི་ནུས་པ་དང་། རིམ་པ་བཞི་པའི་འོད་གསལ་བསྒོམ་པའི་
སྣོད་རུང་དུ་བྱས། འབྲས་བུ་ཞུ་བདེ་ལྷན་སྐྱེས་ཆོས་སྐུ་འགྲུབ་པའི་ལག་རྗེས་འཇོག་པ་ཡིན་ནོ༎
བཞི་པ་ཚིག་དབང་ནི། དངོས་སུ་ད་ལྟ་སྐྱེ་བ་མེད་ཀྱང་། སྣོད་རུང་གི་དབང་བཞི་པར་
འགྱུར་བ་ནི། དབང་བཞི་རྫོགས་པར་བསྐུར་བའི་སྐབས་སུ། གསུམ་པ་མོས་པ་ཚུན་ཆད་ཀྱིས་ངེས་
པའི་ཚེ་ན་དེ་ཉིད་དཔེར་བྱས་ཏེ་དེས་མཚོན་པའི་ཟུང་འཇུག་གི་གོ་བ་སློབ་མ་ལ་བརྡ་སྤྲད་ནས་
དེ་ལ་གོ་བ་ཆགས་པ་ལ་ཚིག་དབང་ཐོབ་པར་འཇོག་ལ། དེའི་ཚུལ་ནི། བཞི་པ་དེ་ཡང་དེ་བཞིན་
ཏེ། །ཞེས་པས་དབང་གསུམ་པའི་དུས་སུ་རང་དང་རིག་མ་གཉིས་ཀྱི་ལུས་འདོད་ལྷ་ཡབ་ཡུམ་དུ་
དངོས་གནས་ལ་གྲུབ་པ་མེད་ཀྱང་། ཡིད་ངོར་གསལ་བཞིན་པའི་ངང་ནས་སེམས་བདེ་སྟོང་དཔེའི་
འོད་གསལ་དུས་མཉམ་དུ་འགྱུར་བ་བཞིན་དུ། ལམ་དུས་སུ་ལུས་ལ་གནད་དུ་བསྣུན་ནས་བསྒོམས་
པ་ལ་བརྟེན་ནས་རིམ་པ་བཞི་པའི་མཐར་ལུས་ཤིན་ཏུ་ཕྲ་བའི་རླུང་སེམས་ཙམ་ལས་གྲུབ་པའི་
འཇའ་ལུས་རྡོ་རྗེའི་སྐུར་དངོས་སུ་སོང་བ་དང་། སེམས་སྟོང་ཉིད་མངོན་སུམ་དུ་རྟོགས་པའི་དོན་
གྱི་འོད་གསལ་དུ་སོང་བ་གཉིས་དུས་མཉམ་དུ་གྱུར་པ་ནས་དེ་འདྲ་བའི་སྐུ་དང་ཐུགས་ངོ་བོ་གཅིག་
པའི་ཟུང་འཇུག་ཐོབ་པ་ནི་སློབ་པའི་ཟུང་འཇུག་ཅེས་པ་དང་། དེའི་རིགས་འདྲའི་རྒྱུན་གོམས་པ་

རྒྱུད་སྡེ་སྤྱིའི་རྣམ་པར་བཞག་པ། 125
ལས་འབྲས་བུ་དེ་དང་རྣམ་པ་མཐུན་པའི་མི་སློབ་པའི་ཟུང་འཇུག་ཁ་སྦྱོར་ཡན་ལག་བདུན་ལྡན་གྱི་
གོ་འཕང་སྒྲུབ་ཚུལ་ལ་ངོ་སྤྲོད་པ་ཡིན་ནོ། །དེས་ན་དེ་ལྟར་དབང་བཞི་བསྐུར་བ་ལས་སྐུ་བཞིའི་ས་
བོན་ཐེབས་པའི་བསྐུར་ཚུལ་དང་འཐོབ་ཚུལ་ཤིན་ཏུ་གལ་ཆེའོ༎
དབང་དོན་ལམ་གྱི་རིམ་པར་བསྒྲིགས་ནས་ཉམས་སུ་བླང་བའི་བླ་མེད་ཀྱི་ལམ་ནི་བསྐྱེད་
རྫོགས་གཉིས་སུ་ངེས་ལ། དེ་ལ་ཐོག་མར་བསྐྱེད་རིམ་བསྒོམས་ནས། དེས་རྒྱུད་སྨིན་པར་བྱས་ཏེ་
རྫོགས་རིམ་བསྒོམ་དགོས་ཀྱི། དེ་ལྟ་མིན་པར་རིམ་པ་གཉིས་པ་བསྒོམས་ཀྱང་བཤད་པ་ལྟར་མི་སྐྱེ་
བས་ཐོག་མར་བསྐྱེད་རིམ་དགོས་ཤིང་དེའི་སྣོད་རུང་དུ་བྱ་བའི་ཕྱིར་དུ་དང་པོར་བུམ་དབང་བསྐུར་
དགོས་པ་ཡིན་ལ། དེ་ལྟར་རིམ་པ་དང་པོས་རྒྱུད་སྨིན་པར་བྱས་ཏེ་དེ་ནས་རིམ་པ་གཉིས་པ་བསྒོམ་
དགོས་པས་དེ་ལ་ཐོག་མར་ལུས་དབེན་དང་ངག་དབེན་སོགས་ཀྱིས་རོ་རྐྱང་གི་རླུང་རྣམས་དྷཱུ་ཏཱིར་
ཞུགས་གནས་ཐིམ་གསུམ་བྱས་པའི་ལག་རྗེས་ལ་སྣང་མཆེད་ཐོབ་གསུམ་དཔེའི་འོད་གསལ་དང་
བཅས་པའི་སེམས་དབེན་འདྲེན་ལ། དེ་ལས་མཐར་རླུང་སེམས་ཙམ་ལས་གྲུབ་པའི་མ་དག་པའི་སྒྱུ་
ལུས་འགྲུབ་སྟེ་དེ་རྣམས་རིམ་ཅན་དུ་སྐྱེ་བས་ལམ་དེ་རྣམས་བསྒོམ་པའི་སྣོད་རུང་དུ་བྱ་བའི་ཕྱིར་དུ་
དེའི་རྗེས་སུ་གསང་དབང་བསྐུར་བ་ཡིན་ནོ།
དེ་ནས་མ་དག་པའི་སྒྱུ་ལུས་དེ་ཉིད་རིལ་འཛིན་དང་རྗེས་གཞིག་གི་བསམ་གཏན་གཉིས་
ཀྱིས་འོད་གསལ་དུ་བཅུག་ནས་དག་པར་བྱས་པ་ལས་སྟོང་ཉིད་མངོན་སུམ་དུ་རྟོགས་པའི་དོན་གྱི་
འོད་གསལ་མཚན་ཉིད་པ་སྐྱེ་བར་འགྱུར་བས། དེའི་སྣོད་རུང་དུ་བྱེད་པའི་དབང་གསུམ་པ་གསང་
དབང་གི་རྗེས་སུ་བསྐུར་བ་ཡིན་ནོ། །དོན་གྱི་འོད་གསལ་དེ་ལས་ལུགས་ལྡོག་ཏུ་ལྡང་བ་ན་སྐུ་
དག་པའི་སྒྱུ་མའི་སྐུ་དང་ཐུགས་དོན་གྱི་འོད་གསལ་གཉིས་ངོ་བོ་གཅིག་པའི་སློབ་པའི་ཟུང་འཇུག་
འཐོབ་ལ། དེའི་རྒྱུན་གོམས་པ་ལས་མི་སློབ་པའི་ཟུང་འཇུག་ཁ་སྦྱོར་ཡན་ལག་བདུན་ལྡན་གྱི་གོ་
འཕང་མངོན་དུ་བྱེད་པས་དེའི་སྣོད་རུང་དུ་བྱེད་པའི་དབང་བཞི་པ་གསུམ་པའི་རྗེས་སུ་བསྐུར་བ་
ཡིན་ནོ། །དེས་ན་ཐོབ་བྱ་དེ་ལས་མཐར་ཐུག་པ་མེད་པས་དབང་བཞི་པ་ལས་གོང་ན་དབང་གཞན་
མེད་དོ། །དབང་གི་གྲངས་དང་གོ་རིམས་དེར་ངེས་པ་བཞིན་དུ་ལམ་གྱི་གྲངས་དང་གོ་རིམས་

126 མཁས་གྲུབ་རྗེའི་གསུང་འབུམ་བ།
ཀྱང་·ཇི་ལྟར་བཤད་པ་དེ་ལྟར་ངེས་པས། དབང་བསྐུར་བྱེད་པ་དང་རང་ཉིད་བདག་འཇུག་སོགས་
བྱེད་ནའང་ལམ་དེ་ལྟ་བུའི་ཆེད་དུ་བྱེད་དགོས་ཀྱི། གོ་བ་དམིགས་ཕྱེད་པ་གལ་ཆེའོ། །དམ་ཚིག་
དང་སྡོམ་པའི་རྣམ་གཞག་ནི་ཤིན་ཏུ་ཡང་གལ་ཆེ་བས། དབང་མཚན་ཉིད་པ་ཐོབ་མ་ཐག་ནས་རྩ་
ལྟུང་བཅུ་བཞི་དང་སྦོམ་པོ་བརྒྱད་ལ་སོགས་པའི་རྩ་བ་དང་ཡན་ལག་གི་ལྟུང་བ་རྣམས་ལེགས་
པར་ངེས་པར་བྱས་ཏེ། དྲན་ཤེས་རྒྱུན་ལྡན་དུ་བསྟེན་ནས་རྩ་ལྟུང་ལ་སྲོག་བསྡོས་བྱེད་ཅིང་སྦོམ་
པོ་སོགས་ཡན་ལག་གི་ལྟུང་བ་རྣམས་ཀྱིས་གོས་ནའང་རང་རང་གི་ཕྱིར་བཅོས་ཀྱིས་ལེགས་པར་
བཅོས་ནས་ཞག་ཏུ་མི་འགྲོགས་པར་བྱའོ། །གང་དག་བུམ་དབང་མ་བསྐུར་བར་དབང་གོང་མ་
སྐུར་བར་བྱེད་པ་ནི་མི་འཐད་དེ། དཀྱིལ་འཁོར་དུ་མ་བཅུག་པ་དང་ལྷ་ངོ་མ་བསྟན་པར་དབང་གོང་
མ་བསྐུར་བས་ནི་དབང་གང་ཡང་ཐོབ་པའི་གོ་མི་ཆོད་པའི་ཕྱིར་རོ། །དེ་ལྟར་མ་བྱས་པར་གསང་
དབང་བསྐུར་བ་ན་སློབ་དཔོན་གྱི་རྒྱུད་ལ་སྔགས་སྡོམ་ཡོད་ན་རྩ་ལྟུང་འབྱུང་ཞིང་སྡོམ་པ་གཏོང་
བས་དེ་འདྲ་བའི་དབང་བསྐུར་བའི་སློབ་དཔོན་གྱིས་སྔགས་ཀྱི་ལམ་བསྒོམས་ནས་དངོས་གྲུབ་
ཐོབ་ཀྱང་དམྱལ་བར་སྐྱེ་བར་གསུངས་པས། གནས་འདི་ལ་གཟབ་པར་བྱའོ། །ཡང་ཁ་ཅིག་དུས་
འཁོར་གྱི་ལུགས་ལའང་དབང་བདུན་མེད་པར་མཆོག་དབང་ཙམ་བསྐུར་ནས་འཁྲིད་འབོགས་པ་
ཡོད་དོ། །དེ་ནི་གོང་དུ་བཤད་པ་ལྟར། རི་བོ་དག་ཀྱང་མ་སྨིན་མི་ལ་གསང་བ་སྦྱིན་ལས་སོ། །ཞེས་
གསུངས་པ་ལྟར་གྱི་རྩ་ལྟུང་འབྱུང་བས། རང་གཞན་ཐམས་ཅད་ཕུང་བར་འགྱུར་ཞིང་སངས་རྒྱས་ཀྱི་
བསྟན་པ་ལ་དེ་ལས་གནོད་པ་མེད་དོ༎
དུས་འཁོར་ལ་ནི་ངེས་པར་རྡུལ་ཚོན་གྱི་དཀྱིལ་འཁོར་དུ་དབང་བསྐུར་དགོས་ཏེ། དཀྱིལ་
འཁོར་བཞེངས་ནས་སྦྱིན་པར་བྱ། །ཞེས་པའི་འགྲེལ་པར། རྡུལ་ཚོན་གྱི་དཀྱིལ་འཁོར་དུ་དབང་
བསྐུར་བར་བྱ་ཡི། རས་བྲིས་སོགས་སུ་ནི་མ་ཡིན་ནོ། །ཞེས་གསུངས་སོ། །དེ་ལྟར་དབང་
མཚན་ཉིད་ཚང་བ་ཐོབ་ནས་དམ་ཚིག་དང་སྡོམ་པ་ཚུལ་བཞིན་དུ་བསྲུང་དགོས་ལ། དེ་ཡང་
རྩ་ལྟུང་བྱུང་ན་
སྦོམ་པོ་སོགས་ཀྱི་ཉེས་པ་ཆུང་ངུས་གོས་ན་དེ་མ་ཐག་བཤགས་པར་བྱ་ཞིང་།
1 ཞོལ། ཤོག ༩༢ ན ༡ གཙང༌། ཤོག ༧༥ ན ༤ གོ་རིམས་ཡང་ཇི་ལྟར་བཤད་པ་
2 བསྟན་འགྱུར། དཔེ་བསྡུར་མ། དེབ། ༧ ཤོག ༦༠༡ ཕྲེང་། ༡༡

རྒྱུད་སྡེ་སྤྱིའི་རྣམ་པར་བཞག་པ། 127
བདག་འཇུག་སོགས་ཀྱི་སྒོ་ནས་སླར་སོར་ཆུད་པར་བྱའོ། །གཙོ་བོར་རྩ་ལྟུང་གིས་གཏན་ནས་མ་
གོས་པར་བྱ་དགོས་ཏེ། འདུལ་བའི་ཕམ་པ་བཞི་གཅིག་ཅར་བྱུང་བ་ལས་ཀྱང་སྔགས་ཀྱི་
བྱུང་བ་རྣམ་སྨིན་ཆེའོ། །དེ་ལྟར་བསྒྲིམས་ནས་རྩ་ལྟུང་གིས་གཏན་ནས་མ་གོས་ན་ཚེ་འདིར་
ལམ་མ་བསྒོམས་ཀྱང་སྐྱེ་བ་ཕྱི་མ་རྣམས་སུ་བཤེས་གཉེན་དམ་པས་རྗེས་སུ་བཟུང་སྟེ་ལམ་
ཉམས་སུ་ལེན་དུ་འོང་བས་ཁྱབ་པ་རྟེན་འབྲེལ་གྱི་ཆོས་ཉིད་ཡིན་པས་སྐྱེ་བ་བདུན་ནམ་བཅུ་དྲུག་
ཚུན་ལ་འཚང་རྒྱ་བས་ཁྱབ་བོ། །དེ་ལྟར་དམ་ཚིག་དང་སྡོམ་པ་ཚུལ་བཞིན་དུ་བསྲུང་བའི་གང་ཟག་
གིས་ཉམས་སུ་བླང་བའི་ལམ་ལ་བསྐྱེད་རྫོགས་གཉིས་སུ་ངེས་པའི་རྒྱུ་མཚན་གྱིས། བསྐྱེད་རིམ་
ཡན་ལག་དང་བཅས་པ་བསྒོམས་པས་སྨིན་བྱེད་ཀྱི་ལམ་ཆ་ཚང་བར་འགྱུར་ལ། དེ་ནས་རྫོགས་
རིམ་ཡན་ལག་དང་བཅས་པ་བསྒོམས་པས་གྲོལ་བྱེད་ཀྱི་ལམ་ཆ་ཚང་བར་འགྱུར་ཞིང་། ཐེག་ཆེན་
གྱི་སློབ་པའི་ལམ་ཐམས་ཅད་སྨིན་བྱེད་ཀྱི་ལམ་དང་གྲོལ་བྱེད་ཀྱི་ལམ་གཉིས་སུ་འདུས་པའི་ཕྱིར།
བསྐྱེད་རིམ་མཚན་ཉིད་པ་བསྒོམ་པ་སྔོན་དུ་བཏང་ནས་རྫོགས་རིམ་སྒོམ་པར་བྱེད་དགོས་པས་ན་
གོ་རིམས་ཀྱང་དེ་ལྟར་ངེས་ཏེ། བསྐྱེད་རིམ་གྱིས་རྒྱུད་སྨིན་པར་མ་བྱས་ན་རྫོགས་རིམ་གྱིས་རྒྱུད་
གྲོལ་བར་མི་འགྱུར་བའི་ཕྱིར། ཁ་ཅིག །བསྐྱེད་རིམ་གྱིས་སྐྱེ་བ་སྦྱོང་ཞིང་རྫོགས་རིམ་གྱིས་འཆི་
བ་སྦྱོང་བས་བསྐྱེད་རྫོགས་གཉིས་སྦྱང་གཞི་མི་གཅིག་པར་སྨྲ་བ་དང་། ཡང་བསྐྱེད་རིམ་གྱིས་སྒོང་
སྐྱེས་སོགས་སྐྱེ་གནས་བཞི་སྦྱོང་བའི་ཕྱིར། ལྷའི་སྐྱེད་ཆོག་མི་འདྲ་བ་བཞི་ཡོད་ཟེར་བ་སོགས་ནི་
བླ་མེད་ཀྱི་ལམ་བསྒོམས་ནས་ཚེ་གཅིག་ལ་སངས་རྒྱས་འགྲུབ་ཚུལ་ལ་གོ་བ་མ་ཆགས་པར་སོང་
འདུག་པས་མི་འཐད་ཅིང་། རང་ལུགས་ལ་ནི། བསྐྱེད་རྫོགས་གཉིས་ཀས་སྐྱེ་འཆི་བར་དོ་གསུམ་སྦྱང་
གཞིར་བྱས་ནས་ལམ་བགྲོད་པར་བྱེད་དགོས་ལ། དེ་ཡང་འཛམ་བུ་གླིང་པའི་མི་མངལ་སྐྱེས་ཁམས་
དྲུག་ལྡན་གྱི་དབང་དུ་བྱས་པ་ཡིན་པར་རྒྱ་གར་མཁས་པའི་གཞུང་ལས་བྱུང་ཞིང་། རིགས་པས་ཀྱང་
འགྲུབ་པར་བཞེད་པ་ལེགས་སོ༎
བསྐྱེད་རིམ་ཞེས་པའི་སྒྲ་བཤད་ནི། རྟོག་པས་བཏགས་པའམ། བློས་བཅོས་ཤིང་བསྐྱེད་
པའི་སྒོ་ནས་བསྒོམ་པར་བྱ་བའི་རིམ་པ་ཡིན་པས་དེ་སྐད་ཅེས་གསུངས་ཤིང་། རྫོགས་རིམ་ནི།
བློས་བཏགས་པ་ལ་མ་ལྟོས་པར་རང་གྲུབ་ཙམ་ནས་ཡོད་པའི་ལུས་ཀྱི་རྩ་རླུང་ཐིག་ལེ་ལ་དམིགས་

128 མཁས་གྲུབ་རྗེའི་གསུང་འབུམ་བ།
ནས་དྷཱུ་ཏཱིའི་ནང་དུ་རླུང་ཞུགས་གནས་ཐིམ་གསུམ་བྱ་བའི་ཕྱིར་བསྒོམ་པར་བྱ་བའི་རིམ་པ་ཡིན་
པས་ན་རྫོགས་རིམ་ཞེས་བྱ་བ་དང་། གདོད་མ་ནས་རང་བཞིན་གྱིས་གྲུབ་པས་སྟོང་པའི་སྟོང་པ་
ཉིད་དང་། ལུས་ལ་གནད་དུ་བསྣུན་པ་ལས་སྐྱེས་པའི་བདེ་ཆེན་གྱི་ཡེ་ཤེས་གཉིས་དབྱེར་མི་ཕྱེད་
པར་བསྒོམ་པར་བྱ་བའི་རིམ་པ་ཡིན་པས་ན་དེ་སྐད་ཅེས་བྱའོ། །དེ་ལ་བསྐྱེད་པའི་རིམ་པ་ནི་ཟུར་
དུ་བཤད་པ་ལས་ཤེས་པར་བྱ་ཞིང་། རྫོགས་རིམ་ལ་ཐོག་མར་ཨེ་ཝཾ་གྱི་དོན་བཤད་ན། སྤྱིར་བླ་
མེད་ཀྱི་རྒྱུད་སྡེ་ཐམས་ཅད་ཀྱི་བརྗོད་བྱའི་གཙོ་བོ་བདེ་སྟོང་དབྱེར་མེད་ནི་ཨེ་ཝཾ་གྱི་ཡི་གེ་གཉིས་
ཀྱི་མཚོན་དོན་ཡིན་པས། བརྗོད་བྱའི་གཙོ་བོ་ནི་ཡི་གེ་གཉིས་ཀྱི་མཚོན་དོན་དུ་འདུས་སོ། །དེ་ལ་
ཐོབ་བྱ་འབྲས་བུའི་ཨེ་ཝཾ། ཐོབ་བྱེད་ལམ་གྱི་ཨེ་ཝཾ། འདྲེན་བྱེད་རྟགས་ཀྱི་ཨེ་ཝཾ་དང་གསུམ་གྱི་དང་
པོ་ནི། ཨེ་གྲུ་གསུམ་གྱིས་མཚོན་པའི་ཆོས་འབྱུང་གྲུ་གསུམ་གྱི་ནང་དུ་ཡང་དག་པར་རྫོགས་པའི་
སངས་རྒྱས་ཀྱི་ཡེ་ཤེས་རང་སྣང་ལས་གྲུབ་པའི་གཞལ་ཡས་ཁང་གདན་དང་བཅས་པ་དང་། ཝཾ་
ཡིག་གི་མཚོན་པའི་གཙོ་བོ་རྡོ་རྗེ་འཆང་འཁོར་གྱི་ལྷ་དང་བཅས་པ་སྟེ། མདོར་ན་སྔོན་བྱུང་གི་རྒྱུད་
གསུང་བའི་དུས་ཀྱི་རྟེན་དང་བརྟེན་པའི་དཀྱིལ་འཁོར་མཚོན་པར་བྱེད་དོ༎
ལམ་གྱི་ཨེ་ཝཾ་ལ་སྟོང་པ་བཤད་པ། བདེ་བ་བཤད་པ། བདེ་སྟོང་དབྱེར་མེད་དུ་སྦྱོར་ཚུལ་
བཤད་པ་དང་གསུམ་གྱི་དང་པོ་ནི། གསང་འདུས་རྩ་རྒྱུད་ལེའུ་བཅུ་གཉིས་པར་རྣམ་སྣང་གིས་
བྱང་ཆུབ་ཀྱི་སེམས་ཀྱི་ཚིགས་བཅད་གསུངས་པ་དེ་བཤད་གཞིར་བྱས་ནས། དེ་འཆད་བྱེད་ཀྱི་
འགྲེལ་པ་བྱང་ཆུབ་སེམས་འགྲེལ་ཞེས་པ་མགོན་པོ་ཀླུ་སྒྲུབ་ཀྱིས་མཛད་པ་དེའི་ནང་ནས་སྔགས་
ལ་སྤྱོད་པའི་བྱང་ཆུབ་སེམས་དཔའ་ཆེན་པོས། དོན་དམ་པའི་བྱང་ཆུབ་ཀྱི་སེམས་བསྒོམས་པའི་
སྒོ་ནས་བསྐྱེད་པར་བྱའོ། །ཞེས་པའི་དོན་སེམས་ཙམ་པས་གཟུང་འཛིན་གཉིས་སྟོང་གི་དེ་ཁོ་ན་
ཉིད་ལ་འདོད་པ་ཕྱིན་ཆད་རིགས་པས་བཀག་ནས་ཆོས་ཐམས་ཅད་བདེན་པར་གྲུབ་པས་སྟོང་པའི་
སྟོང་ཉིད་རིགས་ཚོགས་ནས་ཇི་ལྟར་གཏན་ལ་ཕབ་པ་ལྟར་སྔགས་ལའང་ལྟ་བ་དེ་ཁོ་ན་ལྟར་ཡིན་
གྱི། དེ་ལས་ལྷག་པའི་ལྟ་བ་སྔགས་ལ་མེད་ཅེས་པའི་དོན་དུ་གསུངས་སོ། །དེ་བས་ན་གང་ཟག་
རང་སྐྱ་ཐུབ་པའི་རྫས་ཡོད་ཀྱིས་སྟོང་པའི་སྟོང་ཉིད་དང་བདེ་བ་ཆེན་པོ་སྦྱོར་བར་བཤད་པ་མེད་ལ།
1 ཞོལ། ཤོག ༩༣ ན ༥ གཙང༌། ཤོག ༧༦ བ ༤ སྦྱོར་ཚུལ་བཤད་པ་དང་གསུམ། དང་པོ་ནི།

རྒྱུད་སྡེ་སྤྱིའི་རྣམ་པར་བཞག་པ། 129
འོན་ཀྱང་སེམས་ཙམ་པའི་ལྟ་བ་དང་སྦྱོར་བ་ཤཱནྟི་པས་བཤད་ཅིང་། རང་རྒྱུད་པའི་ལྟ་བ་དང་སྦྱོར་
བ་བྷ་ཝ་བྷ་དྲ་དང་། ཨ་བྷ་ཡཱ་ཀ་ར་སོགས་ཀྱིས་གསུངས་ཀྱང་། བླ་མེད་ཀྱི་ཆེད་དུ་བྱ་བའི་གདུལ་
བྱའི་གཙོ་བོ་ཡིན་ན། ཕར་ཕྱིན་ཐེག་པའི་གདུལ་བྱ་དབང་པོ་རྣོ་ཤོས་ལས་ཀྱང་ཆེས་དབང་པོ་ཤིན་
ཏུ་རྣོ་བས་ཁྱབ་པས།
དེ་ལ་ཐལ་འགྱུར་བའི་ལྟ་བ་དངོས་སུ་སྟོན་པའི་སྣོད་དུ་རུང་བའི་ཕྱིར། ཆེད་
དུ་བྱ་བའི་གདུལ་བྱ་ལ་དགོངས་ནས་རང་རྒྱུད་པ་ཕྱིན་ཆད་ཀྱི་ལྟ་བའི་རྣམ་གཞག་གསུངས་པ་
མེད་གསུང་ངོ༌། །དེས་ན་རྫོགས་རིམ་གྱི་རྣམ་གཞག་རྒྱས་པར་གཞན་དུ་ཤེས་པར་བྱ་ཞིང་། གོང་
གི་བཤད་པ་དེ་རྣམས་ཀྱི་རིགས་པའི་ཤེས་བྱེད་མཐའ་ཆོད་པར་ཤེས་པར་འདོད་ན། སྔགས་རིམ་
ཆེན་མོ་ལས་ཤེས་པར་བྱའོ།
།དེ་ལྟར་ན་རྒྱུད་སྡེ་སྤྱིའི་རྣམ་པར་བཞག་པ་རྒྱས་པར་བརྗོད་ཟིན་
ཏོ༎ ༎མཁས་གྲུབ་ཐམས་ཅད་མཁྱེན་པ་དགེ་ལེགས་དཔལ་བཟང་པོས་མཛད་པའོ༎
རྣལ་འབྱོར་རོལ་པའི་དགའ་སྟོན་གྱི་སྡོམ་ཚིག་ནི། རྡོ་རྗེ་དྲིལ་བུ་ཅང་ཏེའུ་བགྲང་ཕྲེང་
དང༌། །ལུས་རྒྱན་ཁ་ཊཱཾ་ག་དང་བཏུང་བའི་སྣོད། །བགོ་བའི་གོས་དང་སྟན་ལ་སོགས་པ་གཞན། །རྣམ་
པ་འདི་བདུན་བཤད་བྱའི་དངོས་པོ་ཡིན། །ཞེས་པའོ། །བརྟུལ་ཞུགས་དྲི་མེད་གཡང་གཞི་འཆང་ཞིང་
ལྷག་བསམ་དག་པའི་ཐོར་ཚུགས་ཅན། །མང་དུ་ཐོས་པའི་བཟླས་བརྗོད་མཐར་སོན་བསམ་གཏན་
མཆོག་གི་མེ་ཐབ་ཏུ། །ཉོན་མོངས་བུད་ཤིང་བསྲེག་པའི་སྦྱོར་བས་ཉིན་དང་མཚན་མོ་འདའ་བྱེད་
པ། །དབེན་པའི་ནགས་སུ་ལུས་འདི་ཡོངས་གཏོང་དྲང་སྲོང་དེ་ལ་གློ་བ་དགའ༎
༈ ངུར་སྨྲིག་ཆོས་གོས་ཟུང་དག་གིས། །རབ་བྱུང་རྣམས་ཀྱི་ལུས་མཛེས་ཀྱི། །རབ་བྱུང་ཁྱིམ་
པའི་རྟགས་འཆང་བ། །བསྟན་པ་འཇིག་པའི་བརྟུལ་ཞུགས་ལགས། །བསླབ་གསུམ་སྦྲང་རྩིས་གང་
བ་ཡི། །པདྨས་བསྟན་པའི་ཆུ་མཚོ་མཛེས། །ཁྲིམས་འཆལ་ངུར་སྨྲིག་གོས་འཆང་བ། །བདུད་རྣམས་
མཆོག་ཏུ་ཡིད་དགར་བགྱིད། །དེ་ལྟར་རྒྱལ་བའི་བསྟན་པ་དང༌། །བདུད་ཀྱི་གཉེན་གྱུར་གང་ལགས་
པ། །རྗེས་སུ་གཟུང་དང་ཚར་གཅོད་པའི། །ཕྲིན་ལས་ཐབས་མཁས་ལྡན་པ་མཛོད། །གང་ཞིག་རྒྱལ་
བའི་གསུང་རབ་ཀྱི། །དགོངས་དོན་སྨྲ་ལ་ནུས་མེད་པ། །ལོངས་སྤྱོད་ལྡན་པའི་སྐྱེ་བོ་ནི། །མང་ཡང་
བསྟན་ལ་དགོས་ནུས་མེད། །ལེགས་བཤད་འོད་བརྒྱའི་སྣང་བ་ཅན། །བཤེས་གཉེན་ཉི་མ་གཅིག་གིས་
ཀྱང༌། །ཐུབ་བསྟན་གླིང་བཞི་མ་ལུས་པ། །ཅིག་ཅར་ཉིད་དུ་གསལ་བར་ནུས། །ཤུབྷཾ༎ ༎སརྦ་མངྒ་ལཾ༎